INDOKOLÁS

1. A javaslat háttere

E javaslat célja, hogy az 1553/89/EGK, Euratom tanácsi rendelet[[1]](#footnote-2) módosításával jelentősen egyszerűsítse a hozzáadottérték-adó sajátforrás-vonatkozásait: a hangsúly az általános héamérték alá tartozó forgalomra helyeződik (így a súlyozott átlagos mértékre nem lesz szükség), míg a korrekciók száma minimálisra csökken, és a pénzügyi kompenzációk megszűnnek. Emellett a Bizottság a tagállamok legfrissebb fiskális adatain alapuló közös százalékos arányt javasol.

Ez a javaslat szerves részét képezi az Európai Unió saját forrásainak rendszeréről szóló tanácsi határozatra irányuló javaslatban meghatározott, megreformált sajátforrás-rendszernek[[2]](#footnote-3). A reform követi a saját forrásokkal foglalkozó magas szintű munkacsoport 2016 decemberében közzétett zárójelentésében[[3]](#footnote-4) megfogalmazott ajánlásokat

A javaslat a saját források kezelésével kapcsolatos múltbeli tapasztalatokra épít, és célja a hozzáadottértékadó-alapú saját források kiszámításának egyszerűsítése. A javaslat a gyakorlati intézkedéseket is észszerűsíti. A javaslat részletes magyarázata az alábbi 5. szakaszban található.

A saját források jellege miatt kezelésük nagyban függ más uniós szakpolitikák, különösen a belső piaci politika és az adópolitika helyes végrehajtásától.

2. Jogalap, szubszidiaritás és arányosság

A javasolt rendelet jogalapja az Európai Unió működéséről szóló szerződés 322. cikkének (2) bekezdése. A 2014/335/EU tanácsi határozat[[4]](#footnote-5) 8. cikkének (2) bekezdése, valamint a saját forrásokról szóló javasolt határozat 6. cikkének (3) bekezdése megemlíti, hogy a tagállamok a forrásokat az Európai Unió működéséről szóló szerződés 322. cikkének (2) bekezdése szerint elfogadott rendeletekkel összhangban bocsátják a Bizottság rendelkezésére. Ezen túlmenően, mivel ez a rendelet egy meglévő rendeletet módosít, helyénvaló ugyanazt a típusú eszközt használni.

Az uniós költségvetés és annak bevételi oldalát alkotó saját források jellegéből adódóan a saját források rendszerét és azok rendelkezésre bocsátását uniós szempontból kell kezelni, és ezt a tagállamok nem tudják megvalósítani.

Ez a rendeletjavaslat kiegészíti a már meglévő „rendelkezésre bocsátási” rendelkezéseket, különösen a 609/2014/EU, Euratom rendeletet[[5]](#footnote-6).

A saját források rendszerének jó működése az Uniónak és a tagállamoknak is érdeke, ezért e rendeletjavaslat igyekszik megkönnyíteni együttműködésüket.

3. Az utólagos értékelések, az érdekelt felekkel folytatott konzultációk és a hatásvizsgálatok eredményei

Ez a javaslat a 2021–2027 közötti időszakra vonatkozó, a saját forrásokról szóló jogalkotási csomag részét képezi. A hozzáadottértékadó-alapú saját forrás egyszerűsítése érdekében módosítani kell a hozzáadottértékadó-alapú saját forrásról szóló jelenlegi rendeletet.

Az új sajátforrás-határozatra irányuló javaslat indokolása nagyobb áttekintést ad a sajátforrás-rendszer reformjának szükségességét elemző közelmúltbeli jelentésekről és dokumentumokról.

Ez a javaslat nem kötődik a Célravezető és hatásos szabályozás programhoz. Nem a mikrovállalkozásokat, a kis- és középvállalkozásokat vagy az egyéb érdekelteket érinti, hanem a tagállamokat. A javaslat elvben nincs hatással az uniós ágazatok versenyképességére és a nemzetközi kereskedelemre. A javaslat nem érinti az alapjogok védelmét.

4. Költségvetési vonzatok

E javaslat és a saját forrásokra vonatkozó jogalkotási csomag költségvetési vonzatait az új saját források rendelkezésre bocsátásáról szóló rendeletjavaslathoz[[6]](#footnote-7) csatolt pénzügyi kimutatás ismerteti. A megreformált sajátforrás-rendszer, beleértve a hozzáadottérték-adó új rendszerét, a jelenlegivel azonos szintű igazgatási előirányzatokat és személyzeti erőforrásokat igényel.

5. Egyéb elemek

E rendelet alkalmazását, a jelenlegi gyakorlathoz hasonlóan, rendszeresen megvitatja majd a saját forrásokkal foglalkozó tanácsadó bizottság.

A Bizottság javaslatai a következőként foglalhatók össze:

A javaslat 1. cikkének (1) bekezdése elhagyja az 1553/89/EGK, Euratom rendelet korábbi hat címre történő szakaszolását.

A javaslat 1. cikkének (2) bekezdése a következőképpen módosítja az 1553/89/EGK, Euratom rendelet 1. cikkét:

* naprakésszé teszi az 1. cikket a tekintetben, hogy az tükrözze a tényt, miszerint a hozzáadottértékadó-alapú saját forrás fókuszában az általános héamérték alá tartozó, végső fogyasztásra szánt forgalom áll. Hivatkozik továbbá a javasolt új sajátforrás-határozatban említett egységes lehívási mértékre. Az általános héamérték a hozzáadottérték-adónak a közös hozzáadottértékadó-rendszerről szóló 2006/112/EK tanácsi irányelv[[7]](#footnote-8) 96. cikkében említett mértéke.

A javaslat 1. cikkének (3) bekezdése elhagyja az 1553/89/EGK, Euratom rendelet 2. cikkét.

* A rendelkező rész átkerült a 3. cikkbe, míg a keretet meghatározó nem normatív rendelkezéseket jelenleg a preambulumbekezdések tartalmazzák.

A javaslat 1. cikkének (4) bekezdése a következők szerint felváltja az 1553/89/EGK, Euratom rendelet 3. és 4. cikkét:

* 3. cikk (1) bekezdés: vitathatatlan és megbízható adatforrás biztosítása érdekében az általános héamértékű hozzáadottérték-adón alapú saját forrás alapját az egyes tagállamokban egy naptári évben beszedett összes nettó hozzáadottértékadó-bevételből kell képezni, korrigálva ezt a hozzáadottérték-adóról szóló irányelvben felsorolt konkrét területi kérdések vonatkozásában;
* 3. cikk (2) bekezdés: az általános héamérték alá tartozó, végső fogyasztásra szánt forgalom kiszámításához a korrigált nettó bevételt meg kell szorozni a közös uniós aránnyal;
* 3. cikk (3) bekezdés: mivel a tagállamok eltérő általános héamértékeket alkalmaznak, az egységes lehívási mérték nem alkalmazható a bevételekre. Ezért ahhoz, hogy megkapjuk az általános héamértékű hozzáadottértékadó-alapot, az általános héamérték alá tartozó, végső fogyasztásra szánt forgalmat el kell osztani a tagállam általános héamértékével;
* 3. cikk (4) bekezdés: az általános héamértékű hozzáadottértékadó-alapra alkalmazott egységes lehívási mérték eredményeként kapjuk meg az uniós költségvetésbe befizetendő általános héamértékű hozzáadottértékadó-sajátforrást;
* 3. cikk (5) bekezdés: amennyiben egy tagállam megsérti a hozzáadottérték-adóról szóló irányelvet, a beszedett nettó hozzáadottértékadó-bevételeket korrigálni kell a tagállamok közötti egyenlő bánásmód biztosítása érdekében;
* 4. cikk: ha egy tagállam a megfelelő eljárásokat követően úgy dönt, hogy megváltoztatja az általános héamértéket, akkor e változást a 4. cikkben meghatározott egységes módszer szerint kell figyelembe venni. A módszer figyelembe veszi a változás előtti és utáni héamértéket.

A javaslat 1. cikkének (5) bekezdése elhagyja az 1553/89/EGK, Euratom rendelet 5. és 6. cikkét:

* a 5. és 6. cikket el kell hagyni, mivel a javaslat a korrekciók alkalmazását minimálisra csökkenti, és nem rendelkezik kompenzációkról.

A javaslat 1. cikkének (6) bekezdése a következőképpen módosítja az 1553/89/EGK, Euratom rendelet 7. cikkét:

* a 7. cikk gyakorlatilag változatlan marad. A (2) bekezdésbe beépíti az 5. és a 6. cikk elhagyásából és a 11. cikknek az (EU, Euratom) 20xx/xxxx tanácsi rendelet 4. cikkének (7) bekezdésébe történő áthelyezéséből következő változásokat.

A javaslat 1. cikkének (7) bekezdése felváltja az 1553/89/EGK, Euratom rendelet 8. cikkét:

* a 8. cikk lényegében változatlan marad. A „héa-sajátforrás alapjára” kifejezés helyébe az „általános héamértékű hozzáadottértékadó-forrás alapjára” kifejezés lép.

A javaslat 1. cikkének (8) bekezdése felváltja az 1553/89/EGK, Euratom rendelet 10. cikkét:

* a 10. cikk érdemben változatlan marad, csupán e javaslat alkalmazási körének megfelelően módosul. Az 5. és 6. cikkre való hivatkozás törlésre kerül, mivel a Bizottság javasolja a kompenzációk és egyes korrekciók megszüntetését. Az eljárások egyszerűsítése érdekében a 10. cikk (2) bekezdésében „a Bizottság megvizsgálja [...]” kifejezés helyébe „a Bizottság [...] fogadhat el” kifejezés lép.

A javaslat 1. cikkének (9) bekezdése módosítja az 1553/89/EGK, Euratom rendelet 11. cikkét:

* 11. cikk: a 11. cikk (1) bekezdése átkerült az (EU, Euratom) 20xx/xxxx tanácsi rendelet 4. cikkének (7) bekezdésébe. Az áthelyezett szöveg érdemben változatlan marad, de tükrözi azt a tényt, hogy a súlyozott átlagos adómérték nem része a jelen javaslatnak. A 11. cikk (3) bekezdésének átfogalmazása az ellenőrzési rendelkezések (EU, Euratom) 20xx/xxxx tanácsi rendeletbe történő áthelyezését tükrözi.

A javaslat 1. cikkének (10) bekezdése módosítja az 1553/89/EGK, Euratom rendelet 12. cikkét:

* a 12. cikk érdemben változatlan marad, csupán a javaslat alkalmazási körének megfelelően módosul. A tagállamoknak általánosabb értelemben és csak a hozzáadottérték-adó beszedésére vonatkozó adminisztratív folyamatok és eljárások terén bekövetkező lényeges változásokra vonatkozóan kell információkat szolgáltatniuk a hozzáadottértékadó-beszedésről. A javaslat a jelentéstételi időszakot is összhangba hozza más adórendeletekben és -irányelvekben megállapított időszakokkal. A hozzáadottértékadó-beszedési eljárások hatékonyságának értékelése szempontjából helyénvalóbb a tagállamok által a hozzáadottértékadó-beszedés terén elért javulásról beszámolni, mint magukról az eljárásokról. A szöveg ennek megfelelően módosul.

A javaslat 1. cikkének (11) bekezdése felváltja az 1553/89/EGK, Euratom rendelet 13. cikkét:

* 13. cikk: ez a cikk a javaslat alkalmazási körének megfelelően módosul, azaz elhagyásra kerülnek az „engedélyekre” történő hivatkozások.

A javaslat 2. cikke a hatálybalépésről, alkalmazásról és visszamenőleges hatályról, valamint az aktusnak a hozzáadottértékadó-alapú saját forrás rendszerére gyakorolt hatásáról szól.

A rendeletnek a sajátforrás-határozattal egy időben kell hatályba lépnie. A tervek szerint a hozzáadottértékadó-alapú saját forrás új rendszere visszamenőleges hatállyal az időszak kezdetétől, azaz 2021. január 1-jétől lesz alkalmazandó, így az említett időpont előtt készített kimutatások helyesbítése az akkor hatályos szabályok szerint történik.

Végül a „héa-sajátforrás” kifejezés helyébe mindenütt a „hozzáadottértékadó-sajátforrás” kifejezés lép.

2018/0133 (NLE)

Javaslat

A TANÁCS RENDELETE

a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 322. cikke (2) bekezdésére,

tekintettel az Európai Atomenergia-közösséget létrehozó szerződésre és különösen annak 106a. cikkére,

tekintettel az Európai Bizottság javaslatára,

tekintettel az Európai Parlament véleményére[[8]](#footnote-9),

tekintettel a Számvevőszék véleményére[[9]](#footnote-10),

mivel:

(1) A 20xx/xxxx/EU, Euratom tanácsi határozat[[10]](#footnote-11) 2. cikke (1) bekezdésének b) pontjában említett, a hozzáadottérték-adó egy arányán alapuló uniós saját forrást (a továbbiakban: általános héamértékű hozzáadottértékadó-sajátforrás) a lehető legjobb feltételek mellett kell az Unió rendelkezésére bocsátani. Ennek megfelelően szabályokat kell megállapítani a tagállamok számára az említett forrás uniós költségvetés számára történő rendelkezésre bocsátásáról.

(2) Az egyszerűség, az átláthatóság és az adminisztratív terhek csökkentése érdekében az általános héamértékű hozzáadottértékadó-sajátforrást az általános héamérték alá tartozó ügyletek egy közös uniós aránya alapján kell kiszámítani. Ezen aránynak az általános héamérték alá tartozó, végső fogyasztásra szánt forgalom a tagállamokban egy ötéves időszakon belül mért legalacsonyabb arányainak átlagát kell képviselnie, amelyet a saját forrásokkal foglalkozó tanácsadó bizottság által jóváhagyott nemzeti számlák és költségvetési adatok alapján kell kiszámítani.

(3) Az általános héamértékű hozzáadottértékadó-sajátforrás alapjának kiszámítására vonatkozó szabályokat egységes módon kell meghatározni, az adott naptári évre ténylegesen beszedett bevételekből kiindulva, az általános héamértékű hozzáadottértékadó-sajátforrás alapja meghatározásának egyedüli végleges módszereként.

(4) Ezért az 1553/89/EGK, Euratom rendeletet ennek megfelelően módosítani kell.

(5) A következetesség érdekében e rendeletnek az (EU, Euratom) 20xx/xxxx határozattal megegyező napon kell hatályba lépnie, és a rendeletet 2021. január 1-jétől kell alkalmazni. Az 1553/89/EGK, Euratom rendelet módosításai azonban nem alkalmazandók a hozzáadottértékadó-sajátforrás alapjával kapcsolatos, 2021 előtti pénzügyi évekre vonatkozó kimutatások korrekciójára,

ELFOGADTA EZT A RENDELETET:

1. cikk

Az 1553/89/EGK, Euratom rendelet a következőképpen módosul:

1. a következő bontást és címeket el kell hagyni:

* + - 1. „I. CÍM Általános rendelkezések”;
			2. „II. CÍM Hatály”;
			3. „III. CÍM Számítási módszer”;
			4. „IV. CÍM A saját források elszámolására és rendelkezésre bocsátására vonatkozó szabályok”;
			5. „V. CÍM Ellenőrzési szabályok”;
			6. VI. CÍM Záró rendelkezések”;

2. az 1. cikk helyébe a következő szöveg lép:

„1. cikk

Az általános héamértékű hozzáadottértékadó-sajátforrást az (EU, Euratom) 20xx/xxxx tanácsi határozattal\* összhangban meghatározott egységes lehívási mértéknek az e rendelettel összhangban meghatározott általános héamértékű hozzáadottértékadó-sajátforrás alapjára történő alkalmazásával kell kiszámítani.

Az általános héamérték a hozzáadottérték-adónak a 2006/112/EK tanácsi irányelv\*\* 96. cikkében említett mértéke.

\* A Tanács (EU, Euratom) 20xx/xxxx határozata ([DÁTUM]) az Európai Unió saját forrásainak rendszeréről (HL L [...], [...], [...]. o.).

\*\* A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).”;

3. a 2. cikket el kell hagyni;

4. a 3. és 4. cikk helyébe a következő szöveg lép:

„3. cikk

(1) Egy adott naptári évre vonatkozóan az egyes tagállamok az adott naptári évben a 2006/112/EK irányelv 2. cikkében említett adóköteles ügyletek után az általuk beszedett teljes nettó hozzáadottértékadó-bevétel alapján számítják ki az általános héamértékű hozzáadottértékadó-sajátforrás alapját. Ezt az összeget a következő összegek figyelembevételével helyesbíteni kell:

a) minden olyan összeg, amelyet a saját források szempontjából a tagállamok területéről kiinduló vagy oda irányuló ügyletként kell kezelni, noha az ügylet a 2006/112/EK irányelv 6. cikkében említett területek egyikéről indult ki vagy oda irányult;

b) a 2006/112/EK irányelv 7. cikkében említett területek valamelyikéről származó összegek, amennyiben a tagállamok bizonyítani tudják, hogy a bevételt oda utalták át.

(2) Az (1) bekezdéssel összhangban kapott összeget 45 %-kal meg kell szorozni.

(3) A (2) bekezdéssel összhangban kapott összeget el kell osztani a 2006/112/EK irányelv szerint az érintett tagállamban abban az évben alkalmazandó általános héamértékkel, amelyben a hozzáadottérték-adó beszedése megtörtént.

(4) Az uniós költségvetés számára rendelkezésre bocsátandó általános héamértékű hozzáadottértékadó-sajátforrás a (3) bekezdéssel összhangban kapott összeg és az (EU, Euratom) 20xx/xxxx tanácsi rendelet\* 1. cikkének (1) bekezdésében említett egységes lehívási mérték szorzata.

(5) Amennyiben az Unió általános héamértékű hozzáadottértékadó-sajátforrásában a 2006/112/EK irányelv megsértése miatt csökkenés következik be, az Unió a szóban forgó saját forrás teljes összegére, valamint a 609/2014, Euratom tanácsi rendelet\*\* 12. cikkével összhangban számított késedelmi kamatra jogosult.

4. cikk

(1) Az általános héamértékű hozzáadottértékadó-sajátforrás alapját naptári évek alapján kell kiszámítani.

(2) Amennyiben egy tagállam megváltoztatja az általános héamértéket, az új héamértéket az új héamérték hatálybalépését követő hónap első napjától kell alkalmazni. A 3. cikk (3) bekezdésében említett számítás céljára ki kell számítani a két héamérték időarányosított értékét.

\* A Tanács (EU, Euratom) 20xx/xxxx rendelete ([DÁTUM]) az Európai Unió saját forrásainak rendszerére vonatkozó végrehajtási intézkedésekről (HL L [...], [...], [...]. o.).

\*\* A Tanács 609/2014/EU, Euratom rendelete (2014. május 26.) a tradicionális, a héa- és a GNI-alapú saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről (HL L 168., 2014.6.7., 39. o.)”;

5. az 5. és a 6. cikket el kell hagyni;

6. a 7. cikk (1) és (2) bekezdése helyébe a következő szöveg lép:

„(1) A tagállamok legkésőbb július 31-ig megküldik a Bizottságnak az általános héamértékű hozzáadottértékadó-sajátforrás alapjának teljes összegére vonatkozóan a 3. cikknek megfelelően készített előző naptári évi kimutatásukat, amelyre az 1. cikkben említett mértéket kell alkalmazni.

(2) A kimutatás tartalmazza az alap meghatározásához felhasznált összes olyan adatot, amely az (EU, Euratom) 20xx/xxxx rendelet 4. cikkének (7) bekezdésében említett ellenőrzésekhez szükséges.”;

7. a 8. cikk helyébe a következő szöveg lép:

„8. cikk

A tagállamok minden év április hó 15. napjáig megküldik a Bizottságnak az általános héamértékű hozzáadottértékadó-forrás alapjára vonatkozó következő pénzügyi évi előirányzatukat.”;

8. a 10. cikk helyébe a következő szöveg lép:

„10. cikk

(1) A tagállamok minden egyes pénzügyi év április hó 30. napjáig tájékoztatják a Bizottságot azokról a megoldásokról és kapcsolódó módosításokról, amelyeket a 3. cikk (1) bekezdésében említett összeg meghatározása érdekében javasolnak. A javasolt megoldásban adott esetben feltüntetik azon adatok körét, amelyeket helyénvalónak tartanak, valamint minden egyes korrekció vonatkozásában az alap értékére vonatkozó becslést.

A Bizottság május 31-ig megküldi a többi tagállamnak az egyes tagállamoktól kapott, első albekezdés szerinti információkat.

(2) A Bizottság végrehajtási jogi aktusokat fogadhat el a tagállamok által az (1) bekezdéssel összhangban javasolt megoldásokról. E végrehajtási jogi aktusok elfogadása a 13. cikk (2) bekezdésében ismertetett tanácsadó-bizottsági eljárással összhangban történik.”;

9. a 11. cikk a következőképpen módosul:

(a) az (1) bekezdést el kell hagyni;

(b) a (3) bekezdés helyébe a következő szöveg lép:

„Az (EU, Euratom) 20xx/xxxx rendelet 4. cikkének (7) bekezdésében említett ellenőrzéseket követően az adott pénzügyi évre vonatkozó éves kimutatásokat a 9. cikkben meghatározott módon korrigálni kell.”;

10. a 12. cikk helyébe a következő szöveg lép:

„12. cikk

(1) A tagállamok minden évben tájékoztatják a Bizottságot a hozzáadottérték-adó beszedésére vonatkozó igazgatási folyamataik és eljárásaik valamennyi lényeges változásáról.

(2) A Bizottság az érintett tagállammal együtt mérlegeli, hogy hatékonyságuk javítása érdekében szükséges-e ezen folyamatok és eljárások továbbfejlesztése.

(3) A Bizottság ötévente jelentést készít a tagállamok által a hozzáadottérték-adó beszedése terén megtett intézkedésekről és az elért eredményekről, valamint a tervezett fejlesztésekről.

A Bizottság első alkalommal 2023. december 31-ig nyújtja be e jelentését az Európai Parlamentnek és a Tanácsnak.”;

11. a 13. cikk helyébe a következő szöveg lép:

„13. cikk

(1) A Bizottságot az (EU, Euratom) 20xx/xxxx rendelet 9. cikke által létrehozott saját forrásokkal foglalkozó tanácsadó bizottság segíti. Ez a bizottság a 182/2011/EU európai parlamenti és tanácsi rendelet\* szerinti bizottságnak minősül.

(2) Az e bekezdésre történő hivatkozáskor a 182/2011/EU rendelet 4. cikkét kell alkalmazni.

\* Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”.

2. cikk

Ez a rendelet az (EU, Euratom) 20xx/xxxx határozat hatálybalépésének napján lép hatályba.

Ezt a rendeletet 2021. január 1-jétől kell alkalmazni.

Az 1. cikk azonban nem alkalmazandó a hozzáadottértékadó-sajátforrás alapjával kapcsolatos, 2021 előtti pénzügyi évekre vonatkozó kimutatások korrekciójára.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

 a Tanács részéről

 az elnök

1. A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o., magyar nyelvű különkiadás: 1. fejezet, 1. kötet, 197. o.). [↑](#footnote-ref-2)
2. COM(2018) 325 final (2018.5.2.) [↑](#footnote-ref-3)
3. Future Financing of the EU (Az EU jövőbeli finanszírozása). A saját forrásokkal foglalkozó magas szintű munkacsoport zárójelentése és ajánlásai. 2016. december. [↑](#footnote-ref-4)
4. A Tanács határozata (2014. május 26.) az Európai Unió saját forrásainak rendszeréről (2014/335/EU, Euratom) (HL L 168., 2014.6.7., 105. o.). [↑](#footnote-ref-5)
5. A Tanács 609/2014/EU, Euratom rendelete (2014. május 26.) a tradicionális, a héa- és a GNI-alapú saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről (HL L 168., 2014.6.7., 39. o.). [↑](#footnote-ref-6)
6. COM(2018) 326 final (2018.5.2.). [↑](#footnote-ref-7)
7. A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.). [↑](#footnote-ref-8)
8. HL C […]., […]., […]. o. [↑](#footnote-ref-9)
9. HL C […]., […]., […]. o. [↑](#footnote-ref-10)
10. HL L […]., […]., […]. o. [↑](#footnote-ref-11)